
penne and ynke and wrote a leef or tweyne, whyche I ouersawe
agayn to corecte it, And whan I sawe the fayr & straunge termes
therein, I doubted that it sholde not please some gentyhnen whiche
late blamed me sayeng that in my translacyons I had ouer curyous
termes whiche coude not be vnderstande of comyn peple, and
desired me to vse olde and homely termes in my translacyons. and
fayn wolde I satysfye euery man, and so to doo toke an olde boke
and redde therein, and certaynly the englyshe was so rude and
brood that I coude not wele vnderstande it. And also my lorde
Abbot of Westmynster ded do shewe to me late certayn euydences
wryton in olde englyshe for to reduce it in to our englyshe now
vsid, And certaynly it was wryton in suche wyse that it was more
lyke to dutche than englyshe I coude not reduce ne brynge it to be
vnderstonden, And certaynly our langage now vsed varyeth
ferre from that whiche was vsed and spoken whan I was borne,
For we englyshe men, ben borne vnder the domynacyon of the
mone. whiche is neuer stedfaste, but euer wauerynge, wexynge one
season, and waneth & dyscreaseth another season, And that
comyn englyshe that is spoken in one shyre varyeth from another.
In so moche that in my dayes happened that certayn marchants
were in a ship in Tamyse for to haue sayled ouer the see into
Zelande, and for lacke of wynde thei taryed atte forlond. and wente
to lande for to refreshe them And one of theym named Shepelde a
mercer cam in to an hows and axed for mete, and specyally he
axyd after eggys. And the goode wyf answerde. that she coude
speke no frenshe. And the merchant was angry, for he also coude
speke no frenshe. but wolde haue hadde egges, and she vnderstode
hym not, And thenne at laste another sayd that he wolde haue
eyren, then the good wyf sayd that she vnderstod hym wel, Loo
what sholde a man in thyse dayes now wryte. egges or eyren,
certaynly it is harde to playse every man, by cause of dyuersite
& change of langage. For in these dayes euery man that is in ony
reputacyon in his contre. wyll vtter his comynycacyon and maters
in suche maners & termes, that fewe men shall vnderstonde
theym, And som honest and grete clerkes haue ben wyth me and
desired me to wryte the moste curyous termes that I coude fynde,
And thus bytwene playn rude, & curyous I stande abashed, but in
mY Judgemente, the comyn termes that be dayli vsed ben lyghter
to be vnderstonde than the olde and ancyent englyshe, And for as